หุ้นยุโรปเปิดลบ วิตกข่าวฉาว “โฟล์คสวาเกน”-ภาคการผลิตจีนหดตัว
ตลาดหุ้นยุโรปเปิดลบในวันนี้ เนื่องจากความวิตกกังวลเกี่ยวกับข่าวอื้อฉาวของบริษัทโฟล์คสวาเกน และภาคการผลิตของจีนที่หดตัวลง
23 ก.ย. 2558

ตลาดหุ้นยุโรปเปิดลบในวันนี้ เนื่องจากความวิตกกังวลเกี่ยวกับข่าวอื้อฉาวของบริษัทโฟล์คสวาเกน และภาคการผลิตของจีนที่หดตัวลง
นำโดยดัชนี Stoxx Europe 600 ลดลง 0.5% เมื่อเวลา 08.18 น.ตามเวลาลอนดอนในวันนี้ ส่วนดัชนี DAX ตลาดหุ้นเยอรมันเปิดวันนี้ที่ 9,578.10 จุด เพิ่มขึ้น 7.44 จุด, +0.08%  ดัชนี CAC-40 ตลาดหุ้นฝรั่งเศสเปิดวันนี้ที่ 4,427.79 จุด ลดลง 0.72 จุด, -0.02%
ในช่วงแรกนั้น ดัชนี Stoxx Europe 600 เปิดตลาดดีดตัวขึ้น แต่ก็อ่อนแรงลงในเวลาต่อมา เนื่องจากความวิตกกังวลเกี่ยวกับข่าวอื้อฉาวของโฟล์คสวาเกนที่ระบุว่าทางบริษัทได้แจ้งข้อมูลเท็จเกี่ยวกับการปล่อยมลพิษจากรถยนต์ให้ดูดีเกินจริง ในขณะที่ทางบริษัทยอมรับว่า การถูกตรวจสอบในกรณีดังกล่าวอาจจะส่งผลกระทบต่อรถยนต์ของบริษัทราว 11 ล้านคันทั่วโลก ทั้งนี้ หุ้นเปอโยต์ ซีตรอง และหุ้นโฟล์คสวาเกน ต่างก็ร่วงลงกว่า 6.5%
นอกจากนี้ ตลาดยังได้รับแรงกดดันจากการหดตัวลงของภาคการผลิตจีน โดยดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีน ซึ่งมาร์กิตจัดทำร่วมกับไฉซิน ลดลงแตะ 47.0 ในเดือนก.ย. ซึ่งต่ำสุดในรอบ 78 เดือน จากระดับ 47.3 ในเดือนส.ค.ซึ่งตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า